O **voo 655 de Iran Air** era un voo de pasaxeiros de Iran Air entre Teherán e Dubai. O 3 de xullo de 1988 o avión que operaba a ruta foi derrubado polo cruceiro da armada dos Estados Unidos USS *Vincennes* comandado por William C. Rogers III. O incidente tivo lugar no espazo aéreo iraniano, sobre augas territoriais dese país no golfo Pérsico, e na ruta habitual do voo. O avión, un Airbus A300 B2-203, foi destruído por mísiles terra-aire SM-2MR disparados dende o *Vincennes*. As 290 persoas a bordo morreron. O cruceiro *Vincennes* entrara en augas territoriais iranianas despois de que un dos seus helicópteros recibira disparos de advertencia de lanchas iranianas que operaban dentro dos límites territoriais do país.

Segundo o goberno dos Estados Unidos a tripulación identificou incorrectamente o Airbus A300 iraniano como un caza F-14A Tomcat atacante, un avión fabricado nos Estados Unidos e operado nese momento por só dúas forzas en todo o mundo, a armada estadounidense, e a forza aérea iraniana. Aínda que o fabricante Grumman só subministrara o F-14 a Irán cunha configuración aire-aire nos anos 70, a tripulación do *Vincennes* fora informada cando chegaron á zona de que os F-14 iranianos levaban bombas non guiadas ademais de mísiles Maverick e foguetes. A tripulación do cruceiro realizou dez intentos para comunicarse coa tripulación do avión usando frecuencias de radio civís e militares, pero sen recibir resposta. A Organización de Aviación Civil Internacional dixo que a tripulación do voo debería ter estado atenta á frecuencia civil.

Segundo o goberno iraniano, o *Vincennes* derrubou neglixentemente o avión civil: o A300 estaba facendo identificación amigo-inimigo no transpondedor usando o Modo III (non o Modo II utilizado polos avións militares iranianos), un sinal que o identifica como un aparello civil. O evento xerou unha gran cantidade de críticas aos Estados Unidos. Algúns analistas culparon ao capitán do *Vincennes*, que entrara en augas iranianas, de conduta imprudente e agresiva nunha contorna tensa e perigosa.

En 1996 os Estados Unidos e Irán chegaron a un acordo no Tribunal Internacional de Xustiza que incluía a declaración "...os Estados Unidos recoñecen o incidente aéreo do 3 de xullo de 1988 como unha terrible traxedia humana e expresan un profundo pesar pola perda de vidas causada polo incidente...". Como parte do acordo, os Estados Unidos non admitiron responsabilidades legais nin se desculparon formalmente a Irán pero accederon a pagar unha cantidade de 61,8 millóns de dólares en compensación ás familias dos pasaxeiros.

Iran Air segue utilizando o número de voo 655 na ruta entre Teherán e Dubai como recordo ás vítimas. Este incidente está entre os 8 peores desastres da historia da aviación.

Notas
-----

1. ↑  Naval Postgraduate School (ed.). "Better Lucky Than Good: Operation Earnest Will as Gunboat Diplomacy" (PDF). Archived from the original on 23 de agosto de 2007. Consultado o 28 de xaneiro de 2017.
2. ↑  US Naval Institute (ed.). "Vincennes: A Case Study". Consultado o 28 de xaneiro de 2017.
3. ↑  The New York Times (ed.). "Limits to an F-14 Threat Cited by Military Aides". Consultado o 28 de xaneiro de 2017.
4. ↑  "Formal Investigation into the Circumstances Surrounding the Downing of Iran Air Flight 655 on July 3, 1988" (PDF). Arquivado dende o orixinal (PDF) o 09 de xaneiro de 2020. Consultado o 28 de decembro de 2019.
5. 1 2  "Vincennes A Case Study". Archived from the original on 27 de maio de 2006. Consultado o 28 de xaneiro de 2017.
6. ↑  UPI (ed.). "U.N. agency issues report on downing of Iran Air jet". Consultado o 28 de xaneiro de 2017.
7. ↑  Iran Chamber Society (ed.). "Shooting Down Iran Air Flight 655". Consultado o 28 de xaneiro de 2017.
8. ↑  Business Insider (ed.). "4 Other Times Commercial Flights Got Shot Down". Consultado o 28 de xaneiro de 2017.
9. ↑  History.com (ed.). "Military Blunders - Iran Air Shot Down - July 3, 1988". Archived from the original on 18 de maio de 2007. Consultado o 28 de xaneiro de 2017.
10. ↑  Tribunal Internacional de Xustiza (ed.). "Aerial Incident of 3 July 1988 (Islamic Republic of Iran v. United States of America) – Settlement Agreement" (PDF). Arquivado dende o orixinal (PDF) o 29 de febreiro de 2008. Consultado o 28 de xaneiro de 2017.

|  |  |
| --- | --- |
| Control de autoridades | 
* Wd: Q743060
* ASN: 19880703-0
* LCCN: sh00002025

 |